


Trawsgrifiad fideo: Cyd-ddylunio cyllid Creadigrwydd dan Arweiniad Pobl Ifanc

Myfyrdodau Louise, Dan, ac Aaliyah o’r Grŵp Cynnwys Pobl Ifanc.

Louise

Yn rhy aml, mae pobl ifanc yn cael eu gwahodd i’r ystafell ar ôl i’r penderfyniadau allweddol gael eu gwneud. Dros y naw mis diwethaf, rydyn ni wedi bod yn gwneud pethau mewn ffordd wahanol. Rydyn ni’n aelodau o’r grŵp cynnwys pobl ifanc, neu IYPC, sef grŵp o bobl ifanc amrywiol o wahanol gefndiroedd sydd â gwahanol brofiadau a safbwyntiau, ac yn cynnig gwahanol sgiliau. Ac rydyn ni wedi bod yn gweithio ochr yn ochr ag Esmée Fairbairn i gyd-ddylunio fersiwn nesaf y Gronfa Creadigrwydd dan Arweiniad Pobl Ifanc. Wrth wraidd y broses hon mae ymrwymiad cryf i rannu pŵer gyda ni fel pobl ifanc. Mae’r broses yn seiliedig ar y gred mai pobl ifanc ydy’r arbenigwyr go iawn ar ein bywydau ein hunain ac yn ein cymunedau.

Ac mae aelodau IYPC wedi siapio’r gronfa Creadigrwydd dan Arweiniad Pobl Ifanc, ei gwerthoedd a’i gweledigaeth yn ogystal â'i chanllawiau, gan sicrhau bod lleisiau pobl ifanc yn rhan annatod o bob cam yn y broses. Mae sawl ffurf i’r broses – o freuddwydio a llunio ein gweledigaeth ar gyfer y newid y bydden ni’n dymuno i’r Gronfa Creadigrwydd dan Arweiniad Pobl Ifanc ei greu yn y byd, i greu maniffesto sy’n seiliedig ar ein gwerthoedd allweddol cyffredin. Rydyn ni hefyd wedi bod yn ystyried gyda’n gilydd sut gall y gwersi gafodd eu dysgu o fersiwn gyntaf y gronfa Creadigrwydd dan Arweiniad Pobl Ifanc gael eu defnyddio yn ein holl waith. Hoffem rannu â chi ein meddyliau am y fersiwn hon.

Dan

Dw i’n meddwl mai un o elfennau mwyaf y gwaith o ddylunio’r gronfa Creadigrwydd dan Arweiniad Pobl Ifanc oedd sylweddoli na allen ni gymryd yn ganiataol ein bod ni i gyd yn meddwl am yr un peth.

Mae Dan Arweiniad Pobl Ifanc yn swnio’n amlwg, mae creadigrwydd yn swnio’n amlwg. Ond wrth ddechrau creu cronfa ar sail y geiriau hynny, rydych chi’n sylweddoli bod angen treulio amser ar y geiriau hynny, a bod angen eu harchwilio. Felly, rhan helaeth o’r broses oedd ein bod ni, y Grŵp, ac Esmée yn gofyn, beth ydyn ni’n ei olygu go iawn wrth ddweud Dan Arweiniad Pobl Ifanc? Ydy o’n golygu bod rhaid i bobl ifanc wneud popeth ar eu pen eu hunain? Beth os ydyn nhw’n cael cefnogaeth gan oedolion? Ond mai’r bobl ifanc sy’n dal yn cynnig y syniad, yr egni a’r cyfeiriad. Beth os yw’r arweinyddiaeth yn cael ei rhannu? Beth os yw’n edrych yn wahanol mewn gwahanol gymunedau? Roedd y cwestiynau hynny’n wirioneddol bwysig gan mai dyna sydd wedi siapio’r gronfa ei hun. Roedd yr elfen creadigrwydd yn debyg. Roedden ni eisiau i greadigrwydd olygu mwy na dim ond y celfyddydau traddodiadol neu waith sydd eisoes yn hunanesboniadol i gyllidwyr. Gall creadigrwydd olygu adrodd stori. Gall olygu diwylliant a gall olygu protest, llawenydd, gwella, dod â phobl at ei gilydd. Felly, rhan o’r broses ddylunio oedd ymestyn y diffiniadau hynny a cheisio sicrhau nad oedd y gronfa’n rhy gul.

Louise

Yr hyn dw i wedi’i ddysgu o’r broses gyd-ddylunio ydy bod rhaid rhoi amser i gyd-ddylunio. Allwch chi ddim disgwyl i'r broses gyd-ddylunio gyd-fynd ag amserlenni presennol. Rhaid rhoi amser i gyd-ddylunio er mwyn mynd ati’n gynnil i herio’r strwythurau a’r ffyrdd hynny o weithio. Gyda llawer o wahanol bobl sydd â gwahanol wybodaeth a safbwyntiau yn dod ynghyd. Mae’n golygu dal y naws yn hytrach na rhuthro tuag at gydgytundeb. Mae’n golygu eistedd yn y llanast, a dysgu bod yn gyfforddus gyda hynny.


Dan

Roedd un o’r sgyrsiau mawr eraill yn ymwneud â lle. Fe fuon ni’n trafod llawer a ddylai’r gronfa fod ar gyfer y DU gyfan, neu a ddylai ganolbwyntio ar rywle mwy penodol. Ac fe benderfynon ni ganolbwyntio ar y gwledydd datganoledig, felly Cymru, yr Alban, a Gogledd Iwerddon. Roedden ni’n dal i ddod yn ôl at y ffaith bod y DU gyfan yn aml yn gallu golygu Lloegr fel mater o drefn – nid yn fwriadol, ond oherwydd yr enghreifftiau y mae pobl yn eu defnyddio, y rhwydweithiau y mae pobl yn eu hadnabod, yr iaith, y tybiaethau, a'r gwelededd sydd eisoes yn bodoli. Felly, drwy ganolbwyntio ar y cenhedloedd datganoledig, roedd yn teimlo fel ffordd o ddweud bod y lleoedd hyn yn bodoli hefyd. Mae ganddyn nhw eu cyd-destun eu hunain, eu diwylliannau, eu hieithoedd, eu gwleidyddiaeth, eu daearyddiaeth, a'u cymunedau creadigol eu hunain. Ac ni ddylai pobl ifanc sy’n creu yng Nghymru, yr Alban, a Gogledd Iwerddon orfod cydymffurfio â syniad Llundeinig neu Seisnig o beth mae Creadigrwydd dan Arweiniad Pobl Ifanc yn ei olygu.

Aaliyah

Ro’n i’n rhan o lansiad cyntaf y Gronfa Creadigrwydd dan Arweiniad Pobl Ifanc a’r ail lansiad. Yn y rownd gyntaf, roedd llawer o gyfle i drafod yn y Grŵp Cynnwys Pobl Ifanc (IYPC) oherwydd ein bod ni’n ceisio cael trefn ar bethau am y tro cyntaf. Dyna’r tro cyntaf i ni fel carfan wneud rhywbeth yn y maes hwn. Mae hynny wedi gosod y sylfaen ar gyfer ein hail rownd. Er bod gennym ni’r cyfle hwnnw yn IYPC i gyfathrebu ac ystyried cyn adrodd yn ôl i staff Esmée, fe wnaethon ni sylweddoli ein bod ni eisiau mwy o lefydd lle gallen ni drafod pethau â staff Esmée. Ond fe wnaethon ni sylweddoli ei bod yn anodd hwyluso ac archwilio ar yr un pryd. Ac fe wnaethon ni ddefnyddio ein partner dysgu, Ned, a oedd yn rhan o’r gwaith o gefnogi’r garfan gyntaf o sefydliadau a dderbyniodd grant er mwyn helpu i hwyluso’r broses. Ned oedd y person iawn i’n helpu i archwilio, hwyluso ac arwain yn hyn o beth, a oedd yn golygu ein bod ni i gyd ar yr un lefel. 

Roedd yn ddiddorol iawn gweld pa mor wahanol oedd y ddwy rownd a sut roedd y gronfa’n datblygu. Dw i’n gobeithio y bydd y cyfleoedd hynny’n dal ar gael i Esmée a thimau IYPC yn y dyfodol, lle gallai fod arbenigwr sy’n dal i fod â chysylltiad â’r pwnc, gan barhau i gael y cyfleoedd hynny i archwilio ac ystyried gyda’i gilydd. A gobeithio y gall sefydliadau eraill ddysgu o’r hyn rydyn ni wedi’i wneud. 

Dan

I mi, dyma yw hanfod y gwaith.  Does dim angen gwneud creadigrwydd pobl ifanc yn fwy derbyniol er mwyn iddo haeddu cyllid. Does dim angen i arweinyddiaeth pobl ifanc ymddangos yn draddodiadol er mwyn ennyn ymddiriedaeth. Ac ni ddylai pobl ifanc yng Nghymru, yr Alban, a Gogledd Iwerddon orfod cydymffurfio â delwedd ddiofyn ar lefel y DU er mwyn cael eu gweld.

